Pia Kristensen (DF), 2004-11-19:
Jeg vil indledningsvist sige, at for Dansk Folkeparti er privat børnepasning ikke en ideologisk mærkesag.
Privat børnepasning skal være et supplement, som ikke må undergrave den offentlige børnepasning, men vi vil da meget gerne være med til at give forældre og børn et frit valg, også private alternativer.
Vi mener, at forældre skal have ret til selv at vælge tilbud, der passer netop til deres barn.
Det skal være daginstitutioner med særlige ideologiske grundholdninger eller specielle pædagogiske retningslinjer.
Vi mener, det er positivt, at f.eks. en gruppe forældre kan oprette en daginstitution.
Det kan også være en virksomhed, der vil give sine ansatte mulighed for, at barnet kan blive passet tæt på forældrene.
Vi ved godt, at de muligheder allerede eksisterer i dag, men incitamentet til at gå ind på markedet og etablere private institutioner vil naturligvis blive styrket, hvis økonomien bliver bedre.
Vi ser gerne, at der etableres flere private daginstitutioner, så derfor er vi ikke modstandere af, at privatinstitutioner kan trække et eventuelt overskud ud af driften.
Overskuddet kunne jo bruges til reinvestering eller andre ting til gavn for børnene.
Nej, det allervigtigste for os er, at det er kommunen, der fastsætter godkendelseskriterierne med udgangspunkt i det generelle krav til kommunens egne institutioner, og at det er kommunen, der har tilsynsmyndigheden.
Det er også vigtigt, at kommunen kan trække godkendelsen tilbage, hvis institutionen ikke lever op til de kriterier, institutionen er blevet godkendt på baggrund af.
Det første forslag, vi behandlede for ca. ½ år siden, kunne Dansk Folkeparti ikke støtte.
Dengang syntes vi, at der var for mange uklarheder i forslaget, og vi mente også, at der skulle laves nogle ændringer, før vi kunne sige ja til det.
Vi er selvfølgelig meget tilfredse med, at ministeren lyttede til kritikken i foråret og trak forslaget tilbage til en grundigere bearbejdning.
Vi mener, at der er en række knaster, der er ryddet af vejen i det forslag, som vi behandler i dag.
De krav, vi har stillet, hvis vi skal lægge stemmer til forslaget, er indfriet, og derfor kan jeg allerede nu sige, at ministeren får vedtaget lovforslaget, for Dansk Folkeparti støtter det, som det er i den nye udformning.
Vi bemærker, at det er præciseret, at det er kommunalbestyrelsen, der som myndighed har ansvaret for at træffe overordnede politiske beslutninger på området, at formålsbestemmelsen er udbygget med en bestemmelse om, at integration, samhørighed og demokrati bliver elementer i formålsbestemmelsen for dagtilbud.
Det er også præciseret, at kommunen gennem tilsynet med privatinstitutioner og andre institutioner skal sørge for, at alle børn får den støtte, de har behov for.
Og sidst, men ikke mindst, er der indsat en bestemmelse om, at kommunalbestyrelserne skal yde et administrationsbidrag til selvejende institutioner.
Det har været et stort ønske fra DLO's side, fordi det kan være medvirkende til, at faldet i antallet af selvejende institutioner bremses.
Vi har et lille hængeparti, og det drejer sig om rummeligheden.
Det kunne vi godt tænke os at få præciseret bedre, og derfor vil jeg spørge, om ministeren vil uddybe begrebet rummelighed, og om ministeren så herefter vil optrykke svaret i betænkningen.
Jeg tror, min taletid er ved at være opbrugt, så jeg vil blot slutte af med at sige, at Dansk Folkeparti selvfølgelig støtter det her lovforslag.